**ΕΙΡΗΝΗ-ΠΟΛΕΜΟΣ**

***1-ΠΡΟΛΟΓΟΣ***

*(Γενικό σχόλιο πάνω στον παραλογισμό του πολέμου, που καθιστά την ειρήνη αναγκαία για την επιβίωση πλέον του ανθρώπινου είδους και του ίδιου του πλανήτη μας), π.χ.:*

Η μακρά πορεία του ανθρώπινου γένους είναι γεμάτη από λαμπρά έργα προόδου και πολιτισμού, γεννήματα κατά κύριο λόγο της ειρήνης, αλλά και από μελανές σελίδες πολεμικής φρίκης, που αμαυρώνουν την ιστορία του ανθρώπου και των εθνών. Καθώς ο παραλογισμός του πολέμου έχει σφραγίσει ανεξίτηλα την ανθρώπινη μοίρα, οι άνθρωποι έχουν πλέον συνειδητοποιήσει-ιδιαίτερα στον αιώνα μας, μετά από δύο καταστροφικούς παγκόσμιους πολέμους αλλά και την επίγνωση της τεράστιας καταστροφικής δύναμης των σύγχρονων όπλων-ότι η ειρήνη αποτελεί μονόδρομο όχι μόνο για την απρόσκοπτη ανάπτυξη του πολιτισμού, αλλά και για την ίδια την επιβίωση του είδους και του πλανήτη μας.

 ***2-ΚΥΡΙΟ ΘΕΜΑ***

**Α-Συνέπειες των πολέμων**

Η ανθρωπότητα έχει πικρή πείρα από πολέμους σε όλη τη μακραίωνη ιστορία της. Οι συνέπειές τους υπήρξαν πάντοτε ολέθριες και φοβερές ***(***→ ***μετάβαση)***

* Η χειρότερη συνέπεια του πολέμου είναι η δραματική απώλεια ανθρώπινων ζωών-και όχι μόνο στα πεδία των μαχών αλλά και άμαχου πληθυσμού. Κυρίως νέοι άνθρωποι γίνονται θυσία στον βωμό του πολέμου, με αποτέλεσμα να συρρικνώνεται ο πληθυσμός και να δημιουργείται δημογραφικό πρόβλημα.
* Οι υλικές καταστροφές είναι τεράστιες. Έργα υποδομής (δρόμοι, λιμάνια, σιδηροδρομικό δίκτυο, αεροδρόμια κλπ) αχρηστεύονται, πόλεις και χωριά ισοπεδώνονται, τα έργα των ανθρώπων και οι κόποι μιας ζωής εξαφανίζονται σε ελάχιστο χρόνο.
* Μνημεία τέχνης τεράστιας αξίας κινδυνεύουν από καταστροφές ή καταστρέφονται ολοσχερώς. Έτσι, ο πολιτισμός πλήττεται ανεπανόρθωτα.
* Οι οικονομικές δραστηριότητες αναστέλλονται και η οικονομία καταρρέει. Οι παραγωγικές δραστηριότητες (επαγγέλματα, εμπορική δραστηριότητα κλπ) σταματούν κι έτσι αναστέλλεται η ανάπτυξη και η πρόοδος.
* Η επιστήμη και η τεχνολογία οπισθοδρομούν ή υπηρετούν αποκλειστικά πολεμικούς σκοπούς και την πολεμική βιομηχανία. Η έρευνα σταματά ή υπηρετεί αποκλειστικά τον πόλεμο και η εκπαίδευση υπολειτουργεί, καθώς πολλά σχολεία σταματούν τη λειτουργία τους.
* Το φυσικό περιβάλλον μολύνεται και καταστρέφεται ανεπανόρθωτα από τα χημικά και πυρηνικά όπλα και από τις καταστροφές.
* Αυξάνονται τα φαινόμενα κοινωνικής παθογένειας και αντικοινωνικής συμπεριφοράς, όπως η βία, η εγκληματικότητα, η ηθική εξαθλίωση, καθώς μόνη μέριμνα του ανθρώπου είναι η επιβίωση.
* Οι νόμοι και οι θεσμοί δε λειτουργούν και πληθαίνουν οι κοινωνικές αναταραχές και η πολιτική αστάθεια. Δημοκρατία σε καιρό πολέμου είναι δύσκολο να υπάρξει και ευνοούνται οι δικτατορίες και οι ύποπτες συμμαχίες. Αναπτύσσονται επίσης παρασιτικά φαινόμενα εκμετάλλευσης, όπως η μαύρη αγορά και η τοκογλυφία.
* Οι άνθρωποι υποφέρουν από κακουχίες, πείνα, απουσία περίθαλψης, φτώχεια, δυστυχία, ορφάνια, καθώς τα κοινωνικά προβλήματα, όπως η ανεργία, η ανισότητα, η ανέχεια, οξύνονται και αυξάνονται.
* Σημειώνονται συχνά δημογραφικές ανακατατάξεις, όπως προσφυγικό ρεύμα και μετανάστευση, που επιδεινώνουν τα κοινωνικά προβλήματα και δημιουργούν αλυσιδωτές αρνητικές επιδράσεις (→ ρατσισμό, εξαθλίωση, εκμετάλλευση, δυστυχία…)
* Οι ανθρώπινες σχέσεις υπονομεύονται, καθώς επικρατούν ο φόβος, η καχυποψία, η ανασφάλεια, η δυσπιστία, το άγχος για το αύριο. Στον πόλεμο είναι δύσκολο να διακρίνεις τον φίλο από τον εχθρό και όλες οι σταθερές ανατρέπονται, καθώς οι άνθρωποι αλληλοϋποβλέπονται.
* Οι φρικαλεότητεςσε έναν πόλεμο δεν έχουν τέλος: δολοφονίες για ασήμαντη αιτία, βιασμοί, λεηλασίες, βασανιστήρια, κλοπές, λεηλασίες, βανδαλισμοί, η φρίκη των στρατοπέδων συγκέντρωσης και αιχμαλώτων, χυδαία εκμετάλλευση του ανθρώπου από άνθρωπο. Στον πόλεμο «ο άνθρωπος γίνεται για τον άνθρωπο λύκος» και τα χειρότερα ένστικτά του έρχονται στην επιφάνεια και τον κυριαρχούν.
* Η ψυχή του ανθρώπου τραυματίζεται ανεπανόρθωτα από τη φρίκη που βιώνει. Ο πόλεμος, εκτός από τα σώματα, σκοτώνει και τις ψυχές των θυμάτων του. Η ζωή ποτέ πια δεν είναι η ίδια.
* Γενικότερα, ο πόλεμος καλλιεργεί τα χειρότερα ένστικτα του ανθρώπου, παραλύει κάθε ενεργητική και δραστήρια τάση και προκαλεί οπισθοδρόμηση σε όλα τα επίπεδα ***(→ κατακλείδα)***

**Β- Αιτίες των πολέμων**

Παρόλο το πλήθος και την ποικιλομορφία των πολέμων στη διάρκεια των αιώνων, οι αιτίες τους παραμένουν διαχρονικά σε γενικές γραμμές οι ίδιες. Σχετίζονται κυρίως με την ανθρώπινη απληστία και τη στενότητα του πνεύματος ***(→ μετάβαση)***. Συγκεκριμένα, οι συνηθέστερες αιτίες πολέμου είναι:

* Τα οικονομικά συμφέροντα και η προσπάθεια για παράνομο πλουτισμό. Η λαφυραγωγία και η προσπάθεια εδαφικής επέκτασης αποτελούσαν πάντα βασικά συστατικά του πολέμου.
* Οι ιμπεριαλιστικές τάσεις κάποιων κρατών και λαών, που στην αναζήτηση νέων εδαφών, πλουτοπαραγωγικών πηγών και αγορών επιχειρούν επέκταση σε βάρος των γειτόνων τους.
* Εθνικοί ή εθνικιστικοί λόγοι: πολλοί πόλεμοι είναι εθνικοαπελευθερωτικοί (→ δίκαιες μορφές πολέμου), ενώ άλλοι σχετίζονται με την προσπάθεια εκπλήρωσης λογικών ή παράλογων εθνικών πόθων.
* Τα συμπλέγματα κατωτερότητας και η προσπάθεια ανάδειξης κάποιων πολεμοχαρών ηγετών με μεγαλομανείς και επεκτατικές τάσεις (π.χ. Χίτλερ, Ναπολέων).
* Οι ανταγωνισμοί των κρατών με απώτερο στόχο την εξυπηρέτηση οικονομικών συμφερόντων και την επικράτηση στη διεθνή πολιτική σκηνή.
* Τα κοινωνικά προβλήματα και η καταπίεση κάποιων κοινωνικών ομάδων τις οδηγούν συχνά σε εξέγερση και ένοπλη σύγκρουση με την καταπιεστική εξουσία (π.χ. Γαλλική και Ρωσική Επανάσταση)
* Ανάλογα λειτουργούν και τα πολιτικά προβλήματα: ανελεύθερα καθεστώτα και αυταρχικοί ηγέτες οδηγούν τους λαούς σε επανάσταση.
* Ο φανατισμός κάθε μορφής (θρησκευτικός, ιδεολογικός, πολιτικός), ο δογματισμός και η απόρριψη του διαλόγου υπονομεύουν την ειρήνη και οδηγούν συχνά σε πολεμικές συρράξεις (π.χ. σταυροφορίες, φασισμός, ναζισμός, τζιχάντ, τρομοκρατία)
* Γενικά, οι πόλεμοι δεν είναι πάντα άδικοι, αφού σε ορισμένες περιπτώσεις είναι αναπόφευκτοι, οι συνέπειές τους όμως πάντα είναι τραγικές για τον άνθρωπο και τον πολιτισμό. ***(→ κατακλείδα)***

**Γ- Η σημασία της ειρήνης**

Με δεδομένες τις καταστροφικές συνέπειες και τη φρίκη που προκαλεί ο πόλεμος σε όλα τα επίπεδα, η σημασία και η αναγκαιότητα της ειρήνης είναι αναμφισβήτητες, καθώς η ειρήνη προσφέρει ένα πλήθος αγαθών και συμβάλλει αποφασιστικά στην πρόοδο του ανθρώπου και του πολιτισμού ***(→ μετάβαση)***

* Η ειρήνη δημιουργεί τις προϋποθέσεις για απρόσκοπτη ανάπτυξη και πρόοδο και οδηγεί στην ευημερία των λαών. Η επιστήμη και η τεχνολογία τίθενται στην υπηρεσία του ανθρώπου, τα επαγγέλματα προκόβουν, αναπτύσσεται ανεμπόδιστα η δημιουργικότητα των ατόμων, ανθούν όλοι οι παραγωγικοί τομείς: γεωργία, εμπόριο, βιομηχανία, τουρισμός. Έτσι μπαίνουν οι βάσεις μακρόχρονης και διαρκούς ανάπτυξης.
* Υπάρχουν άφθονες δυνατότητες για πνευματική καλλιέργεια και ανάπτυξη, καθώς η εκπαίδευση λειτουργεί κανονικά, η επιστημονική έρευνα ενισχύεται και τα μορφωτικά αγαθά προσφέρονται απλόχερα σε όλους.
* Προωθείται η υλική ευημερία και η οικονομική ανάπτυξη και ανεβαίνει το βιοτικό επίπεδο ατόμων και λαών.
* Σε ειρηνικές περιόδους ανθούν τα γράμματα και οι τέχνες και αναπτύσσεται ο πολιτισμός σε όλα τα επίπεδα.
* Σε καθεστώς ειρήνης οι θεσμοί λειτουργούν ομαλά, προστατεύονται τα ανθρώπινα δικαιώματα, προωθείται ο ανθρωπισμός και τίθενται οι βάσεις για ένα υγιές δημοκρατικό πολίτευμα. Επίσης, αναπτύσσεται κοινωνική πολιτική, που θέτει στο κέντρο της τον πολίτη (υγεία, περίθαλψη, ασφάλεια, παιδεία).
* Οι προϋπολογισμοί των κρατών δεν αναλώνονται σε πολεμικούς εξοπλισμούς και έργα καταστροφής, αλλά σε έργα προόδου, στην έρευνα για τη μείωση του ανθρώπινου πόνου και της δυστυχίας, σε έργα πολιτισμού, πρόνοιας και ανακούφισης των ανθρώπων.
* Σε αντίθεση με τον πόλεμο, σε ειρηνικές περιόδους οι ηθικές αξίες γίνονται σεβαστές, ο σεβασμός στον συνάνθρωπο και στο περιβάλλον γίνονται βίωμα στους ανθρώπους και ο ανθρωπισμός καλλιεργείται και επικρατεί.
* Οι άνθρωποι αισθάνονται ασφάλεια, γαλήνη, ψυχική ηρεμία και μπορούν να αφοσιωθούν απερίσπαστοι σε δημιουργικές ενασχολήσεις και στην αναζήτηση της προσωπικής ευτυχίας.
* Οι ανθρώπινες σχέσεις δεν δηλητηριάζονται από την καχυποψία και τη δυσπιστία, όπως συμβαίνει σε καιρό πολέμου, κι έτσι καλλιεργούνται υγιείς διαπροσωπικές σχέσεις και προάγεται η φιλία, ο αλληλοσεβασμός και η αλληλοκατανόηση.
* Διευκολύνεται η επικοινωνία λαών και πολιτισμών, η αλληλοκατανόηση και η συνεργασία. Έτσι, αποτρέπονται αρνητικά φαινόμενα όπως ο ρατσισμός και η ξενοφοβία, οι άνθρωποι έρχονται πιο κοντά, ενώ διευκολύνεται και η συνεργασία των κρατών για την επίλυση των μεγάλων κοινωνικών προβλημάτων (μόλυνση του περιβάλλοντος, πείνα, ανίατες ασθένειες, υπανάπτυξη, φτώχεια, τρομοκρατία κλπ)
* Επομένως, η ειρήνη είναι η βασική προϋπόθεση για την προαγωγή όλων των εκφάνσεων του ανθρώπινου πολιτισμού ***(→ κατακλείδα)***

**Δ- Θετικές προοπτικές για την ειρήνη σήμερα**

Παρά την αναμφισβήτητη σημασία της ειρήνης για την ανθρωπότητα και τον κάθε λαό ξεχωριστά, το σπουδαίο αυτό αγαθό συχνά απειλείται και αντιμετωπίζει προβλήματα, που σχετίζονται με ισχυρά πολιτικά και οικονομικά συμφέροντα, για τα οποία ο πόλεμος είναι μια επωφελής κερδοσκοπική επιχείρηση. Από την άλλη, πάλι, η ανθρωπότητα έχει πλέον πάρει το μάθημά της μετά από δύο καταστροφικότατους παγκόσμιους πολέμους και τη συνειδητοποίηση της ολέθριας δύναμης των σύγχρονων όπλων. Έτσι, γίνονται πλέον πολλές προσπάθειες που δικαιολογούν μια αισιόδοξη στάση απέναντι στο θέμα της ειρήνης ***(→ μετάβαση)***. Παράγοντες που ευνοούν σήμερα την ειρηνική συνύπαρξη των λαών είναι:

* Οι χώρες σήμερα είναι αλληλεξαρτώμενες μέσα από ένα περίπλοκο δίκτυο οικονομικών και πολιτιστικών σχέσεων. Η ενοποίηση των αγορών, το κοινό νόμισμα, οι οικονομικές διασυνδέσεις, η μετανάστευση, ο τουρισμός φέρνουν τους λαούς πιο κοντά.
* Επιπλέον, τα προβλήματα έχουν πλέον παγκόσμιο χαρακτήρα (μόλυνση περιβάλλοντος, φτώχεια, υπανάπτυξη, οικονομική κρίση, ρατσισμός, τρομοκρατία, πυρηνική απειλή, ανίατες ασθένειες, επιδημίες,…) και απαιτούν κοινή αντιμετώπιση.
* Ειδικότερα, η μετανάστευση, ο τουρισμός και τα προγράμματα ανταλλαγής συμβάλλουν στην αλληλογνωριμία και αλληλοκατανόηση των λαών, καθώς και στην αποβολή των προκαταλήψεων.
* Η δημοκρατία αποτελεί πλέον το πιο κοινό πολίτευμα σε όλον τον κόσμο. Η δημοκρατία προωθεί τον διάλογο και τη διπλωματία για την επίλυση των προβλημάτων και των διαφορών με ειρηνικό τρόπο. Επιπλέον, στο πλαίσιο της δημοκρατίας ο λαός συμμετέχει στα κέντρα λήψης αποφάσεων και οι μοίρες των ανθρώπων δεν είναι πλέον αποκλειστικά στα χέρια των ηγετών.
* Τα ανθρώπινα δικαιώματα είναι πλέον ευρέως αποδεκτά και προστατεύονται από διεθνείς συνθήκες και ο ανθρωπισμός διέπει τις νομοθεσίες των περισσότερων πολιτισμένων κρατών του κόσμου.
* Διεθνείς οργανισμοί (όπως ο ΟΗΕ) και ειρηνιστικά κινήματα προστατεύουν πλέον την ειρήνη ασκώντας διαμεσολαβητικό ρόλο στις διαφορές μεταξύ των κρατών. Η διεθνής διπλωματία εργάζεται πλέον προς αυτόν τον σκοπό και η ειρήνη είναι περισσότερο διασφαλισμένη.
* Το διαδίκτυο, τα μέσα μαζικής ενημέρωσης και τα μέσα κοινωνικής δικτύωσης ευνοούν την επικοινωνία και την αλληλογνωριμία των λαών, ενώ ενεργοποιούν και την παγκόσμια κοινή γνώμη και κατακραυγή σε περιπτώσεις που η ειρήνη απειλείται από την αυθαιρεσία κάποιων ηγετών ή κάποιων κέντρων εξουσίας.
* Η επίτευξη της ειρήνης λοιπόν είναι σήμερα περισσότερο εφικτή από ποτέ και προς αυτή την κατεύθυνση πρέπει να δουλέψουμε όλοι μας. ***(→ κατακλείδα)***

**Ε- Τρόποι προάσπισης του αγαθού της ειρήνης**

Η προάσπιση της παγκόσμιας ειρήνης είναι ευθύνη όλων μας, γιατί συνδέεται με την πρόοδο, την ευημερία, την πολιτισμική ανάπτυξη και πλέον με την ίδια την επιβίωση του είδους και του πλανήτη μας ***(→ μετάβαση)***. Απαιτείται λοιπόν:

* Επίλυση των προβλημάτων και των διακρατικών διαφορών με τον διάλογο και τη διπλωματία και όχι με τη δύναμη των όπλων.
* Προστασία των ανθρώπινων δικαιωμάτων σε παγκόσμιο επίπεδο. Ειδικότερα, πρέπει να δοθεί έμφαση στις ανθρωπιστικές αξίες, που θα καλλιεργούνται στο πλαίσιο μιας ανθρωπιστικής παιδείας, η οποία θα έχει στο κέντρο της τον άνθρωπο και όχι τα συμφέροντα και τις ιδεοληψίες του παρελθόντος.
* Προάσπιση της δημοκρατίας, που είναι το μόνο πολίτευμα που μπορεί να εγγυηθεί την προστασία της ειρήνης -ας μην ξεχνάμε πως τους σοβαρότερους πολέμους τους ξεκίνησαν αυθαίρετα και αυταρχικά καθεστώτα.
* Ενεργός συμμετοχή των πολιτών σε ειρηνιστικά κινήματα. Απαιτείται δυναμική συλλογική δράση και καταγγελία του πολέμου και των πολεμοκάπηλων ηγετών.
* Καταπολέμηση του ρατσισμού, του φανατισμού, του εθνικισμού, των προκαταλήψεων, και στιγματισμός ανάλογων συμπεριφορών, καθώς τέτοιες πρακτικές προετοιμάζουν τον πόλεμο.
* Αποφασιστική δράση από τους διεθνείς οργανισμούς, όπως ο ΟΗΕ, για τον τερματισμό των εχθροπραξιών και ειρηνική επίλυση των διαφορών μεταξύ των λαών.
* Ανάπτυξη των διεθνών σχέσεων σε οικονομικό, πολιτικό και πολιτιστικό επίπεδο, μέσω της τέχνης, του αθλητισμού, του τουρισμού, της συνάντησης των νέων, των πολιτιστικών ανταλλαγών, ώστε οι λαοί να γνωριστούν καλύτερα, να αναπτύξουν δεσμούς φιλίας και να αποβάλουν τις προκαταλήψεις, που αποτελούν κύρια αιτία των πολέμων.
* Διαφωτιστική δράση των ΜΜΕ και αξιοποίηση του διαδικτύου και των μέσων κοινωνικής δικτύωσης, που θα ξεσκεπάζουν τους πολεμοκάπηλους ηγέτες και θα αφυπνίζουν την κοινή γνώμη για την αναγκαιότητα προάσπισης του αγαθού της ειρήνης.
* Προσπάθεια για επίλυση των προβλημάτων του Τρίτου Κόσμου, καθώς το χάσμα μεταξύ πλούσιου Βορρά και φτωχού Νότου λειτουργεί σαν βόμβα στα θεμέλια της ειρήνης. Η φτώχεια, η πείνα, η υπανάπτυξη, οι ανισότητες αποτελούν συχνότατα αιτίες πολέμου.
* Περιορισμός των εξοπλισμών σε παγκόσμιο επίπεδο και προσπάθεια για αφοπλισμό. Οι πολεμικές βιομηχανίες υποθάλπουν τους πολέμους, γιατί έχουν τεράστια κέρδη από αυτούς. Η επιστήμη και η τεχνολογία πρέπει να χρησιμοποιούνται αποκλειστικά για ειρηνικούς και ανθρωπιστικούς σκοπούς.
* Ατομική προσπάθεια, ηθική καλλιέργεια και εφαρμογή της λογικής από τον καθένα ξεχωριστά. Μικρές καθημερινές συμπεριφορές -όπως η βία, ο χουλιγκανισμός, ο εκφοβισμός, η αδικία, το bullying- εκτρέφουν τον πόλεμο, ενώ αντίστοιχα η ειρήνη προετοιμάζεται από τον καθένα ξεχωριστά, και κυρίως από την αγωγή και την εκπαίδευση που λαμβάνουμε στην οικογένεια, στο σχολείο, στο κοινωνικό μας περιβάλλον. Ο πόλεμος και η ειρήνη δεν είναι αφηρημένες έννοιες ∙ είναι πρακτικές και δημιουργήματα του ανθρώπου.

**ΣΤ-Ο ρόλος της εκπαίδευσης στην υπόθεση της ειρήνης**

Η εκπαίδευση αποτελεί τον κατεξοχήν χώρο όπου η ειρήνη όχι απλώς διδάσκεται και καλλιεργείται, αλλά και γίνεται καθημερινό βίωμα των μαθητών και αυριανών πολιτών. ***(→ μετάβαση)***. Μια γνήσια φιλειρηνική επομένως εκπαιδευτική πολιτική μπορεί να λειτουργήσει με τους ακόλουθους τρόπους:

* Αντιπολεμικός γενικά χαρακτήρας της εκπαίδευσης.
* Εκδηλώσεις αντιπολεμικού-φιλειρηνικού χαρακτήρα στα σχολεία: γιορτές, αφίσες, διαγωνισμοί, παρουσιάσεις, προγράμματα…
* Αποηρωοποίηση του πολέμου με το να παρουσιάζεται αυτός όχι ως ένα πεδίο δόξας και επίτευξης ηρωικών κατορθωμάτων, αλλά στις πραγματικές διαστάσεις του, με όλη τη φρίκη, το αίμα και την καταστροφή που συνεπάγεται.
* Επίδειξη της βαρβαρότητας του πολέμου μέσα από μαθήματα όπως η Ιστορία (→ αιτίες και συνέπειες πολέμων σε όλη τη διάρκεια της ιστορίας) και η Λογοτεχνία (→ διδασκαλία αντιπολεμικών κειμένων από την ελληνική και την παγκόσμια λογοτεχνία)
* Καταπολέμηση του ρατσισμού, των προκαταλήψεων και του εθνικισμού -κυρίως όσον αφορά γείτονες λαούς και μειονότητες μέσα στη χώρα.
* Μαθητικές ανταλλαγές και συνεργασία με μαθητές άλλων χωρών (π.χ. μέσα από προγράμματα τύπου Εράσμους) και από κοινού οργάνωση εκδηλώσεων.
* Προώθηση της ιδέας της συναδέλφωσης και της ειρηνικής συνύπαρξης των λαών.
* Καλλιέργεια της ανεκτικότητας, της απροκατάληπτης σκέψης, της ισότητας και της αποδοχής του διαφορετικού.

***3-ΕΠΙΛΟΓΟΣ***

*(Επισήμανση της αναγκαιότητας προάσπισης της ειρήνης για τη διαβίωση μας σε έναν καλύτερο κόσμο, αλλά και για την ίδια την επιβίωση του πλανήτη)*

Πολλοί έχουν κατά καιρούς υποστηρίξει ότι οι πόλεμοι είναι αναπόφευκτοι, επειδή τα ένστικτα που τους προκαλούν είναι έμφυτα στον άνθρωπο. Ο άνθρωπος όμως δεν είναι ζώο, ώστε να μην ελέγχει τα ένστικτά του. Από αυτή την άποψη, η ειρήνη είναι το πιο ευγενικό από τα επιτεύγματα της ανθρώπινης ψυχής και λογικής. Γι’ αυτό επιβάλλεται να την επιδιώκουμε, να την καλλιεργούμε και να την προασπίζουμε με κάθε τρόπο, καθώς αποτελεί απαραίτητη προϋπόθεση για απρόσκοπτη ανάπτυξη του ανθρώπου και του πολιτισμού και για ευημερία, αλλά και για την ίδια την επιβίωση του είδους και του πλανήτη μας.